Ο **Πάνος Ιωαννίδης** (Αθήνα, 30 Δεκεμβρίου 1975) είναι Έλληνας μάγειρας και τηλεοπτική προσωπικότητα.

Βιογραφικό
----------

### Μαγειρική

Γεννήθηκε και μεγάλωσε στην Αθήνα ενώ έχει ζήσει και στη Θεσσαλονίκη και την Ιταλία. Η οικογένειά του κατάγεται από την Κωνσταντινούπολη. Σε ηλικία 18 ετών ξεκίνησε τις σπουδές του στο αντικείμενο της μαγειρικής σε σχολή της Θεσσαλονίκης ενώ αργότερα εγκαταστάθηκε στην Ιταλία όπου έκανε μεταπτυχιακές σπουδές.

Ξεκίνησε την καριέρα του ως σεφ στα μέσα της δεκαετίας του 1990 έχοντας δουλέψει σε διάφορα εστιατόρια στο Μιλάνο και τη Σαρδηνία. Το 1999, επέστρεψε στην Ελλάδα, ξεκινώντας να εργάζεται στη Βασιλική Πρεσβεία της Δανίας μέχρι και το 2014. Το 2007 απέκτησε bachelor στο restaurant management, στο marketing και το βιομηχανικό σχεδιασμό έρευνας και ανάπτυξης νέων προϊόντων. Παράλληλα με την παρουσία του στην Πρεσβεία υπήρξε καθηγητής σε μαγειρικές σχολές για 9 χρόνια ενώ συνεργάστηκε με ελληνικούς εκδοτικούς οίκους ως food stylist σε περιοδικά γαστρονομίας.

Το 2019 άνοιξε το ιταλικό εστιατόριο Ovio στο κέντρο της Αθήνας. Το 2020 κυκλοφόρησε το πρώτο του βιβλίο μαγειρικής, με τίτλο *Risotti*, από τις εκδόσεις Πατάκη. Το 2020, μαζί με τους σεφ Γιάννη Μαρκαδάκη και ο Δημήτρη Κοντόπουλο, δημιούργησε το *Stellar*, ένα pop-up θερινό σινεμά που πρόβαλλε ταινίες σε συνδυασμό με φαγητό.

### Τηλεόραση και άλλες Εκπομπές

Το 2010 δήλωσε συμμετοχή στον τηλεοπτικό διαγωνισμό μαγειρικής για επαγγελματίες chef «*Top Chef*» που προβλήθηκε από τον ANT1 τη σεζόν 2010-2011. Αποχώρησε οικειοθελώς σχετικά νωρίς για να συνεχίσει τις δουλειές του εκτός του τηλεοπτικού προγράμματος.

Την άνοιξη του 2017, όταν έγινε γνωστή η επιστροφή του τηλεοπτικού προγράμματος «*MasterChef Greece*» στην ελληνική τηλεόραση μέσω του Star Channel, ανακοινώθηκε πως έχει μία από τις τρεις θέσεις της κριτικής επιτροπής με τις άλλες δύο να συμπληρώνουν ο Σωτήρης Κοντιζάς και ο Δημήτρης Σκαρμούτσος (που έπειτα αντικαταστάθηκε απο τον Λεωνίδα Κουτσόπουλο). Η παρουσία του στην εκπομπή τον έκανε αναγνωρίσιμο στο ευρύ κοινό. Παραμένει στην κριτική επιτροπή του «*MasterChef*» από τον Μάιο του 2017 μέχρι σήμερα, για πέμπτη συνεχόμενη σεζόν.

Από το 2019, παρουσιάζει την διαδικτυακή εκπομπή μαγειρικής *Master Class* στο YouTube.

Παραπομπές
----------

1. ↑  «Πάνος Ιωαννίδης: Η ηλικία, οι σπουδές, η σύντροφος και ο γιος του». *Star.gr*. 10 Μαΐου 2022. Ανακτήθηκε στις 27 Ιουνίου 2023.
2. ↑  «MasterChef: Η άγνωστη ζωή του Πάνου Ιωαννίδη». *thetoc.gr*. 2019-03-10.. Ανακτήθηκε στις 2019-03-10.
3. ↑  ««Ovio»: Δοκιμάσαμε το μενού στο ολοκαίνουριο ιταλικό εστιατόριο του Πάνου Ιωαννίδη». *lifo.gr*. 24 Νοεμβρίου 2019. Ανακτήθηκε στις 24 Νοεμβρίου 2019.
4. ↑  Πουλοπούλου, Κατερίνα (21 Δεκεμβρίου 2020). «Ο Πάνος Ιωαννίδης έγραψε βιβλίο για ριζότο και δίνει συνταγή για το απόλυτο χριστουγεννιάτικο πιάτο». *iefimerida.gr*. Ανακτήθηκε στις 26 Ιανουαρίου 2021.
5. ↑  «Στο pop up θερινό σινεμά του Πάνου Ιωαννίδη το μενού ταιριάζει με τις ταινίες». *www.lifo.gr*. 11 Σεπτεμβρίου 2020. Ανακτήθηκε στις 24 Φεβρουαρίου 2021.
6. ↑  «TIME MACHINE, MasterChef: Ο Πάνος Ιωαννίδης 10 χρόνια πριν, διαγωνιζόμενος σε ριάλιτι μαγειρικής [βίντεο»]. *iefimerida.gr*. 2020-02-10.. Ανακτήθηκε στις 2020-02-10.
7. ↑  «MasterChef 2017: Ο μεγαλύτερος διαγωνισμός μαγειρικής επιστρέφει δυναμικά στο Star!». *typologies.gr*. 2017-05-04.. Ανακτήθηκε στις 2017-05-04.
8. ↑  «Ο Chef». *Πάνος Ιωαννίδης Chef*. Ανακτήθηκε στις 1 Φεβρουαρίου 2021.